Broj: 711-I-915-P-309-18/19-06-11

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivice Malnara, zamjenika gradonačelnika Grada Kutjeva,** na 45. sjednici, održanoj 5. travnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ivice Malnara, zamjenika gradonačelnika Grada Kutjeva, zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Grada Kutjeva, u kojem dužnosnik obnaša javnu dužnost, i obrta POLJOPRIVREDNA PROIZVODNJA I USLUGE "MALNAR" u vlasništvu dužnosnika, a koji se sastoji u sklapanju Ugovora o sufinanciranju doprinosa iz plaće, KLASA: 402-08/18-01/04, URBROJ: 2177/06-01-18-19 od 24. kolovoza 2018.g.**

1. **Poziva se dužnosnik Ivica Malnar da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Ivica Malnar, povodom obnašanja dužnost zamjenika gradonačelnika Grada Kutjeva, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Dužnosnik Ivica Malnar je dana 24. listopada 2017.g. podnio Izvješće o imovinskom stanju dužnosnika povodom ponovnog imenovanja/izbora na istu dužnost. Uvidom u dostavljeno izvješće Povjerenstvo je utvrdilo kako je dužnosnik pod rubrikom „Podaci o drugim poslovima dužnosnika tijekom obnašanja mandata“ naveo kako je od 28. siječnja 1999.g. vlasnik obrta PPU Malnar, Bektež.

Uvidom u Registar dužnosnika utvrđeno je kako je dužnosnik Ivica Malnar dužnost zamjenika gradonačelnika Grada Kutjeva obnašao u mandatu 2014. - 2017. te da istu dužnost obnaša od 26. svibnja 2017.g.

Uvidom u Obrtni Registar Ministarstva gospodarstva, poduzetništva i obrta utvrđeno je da je pod MBO: 90379110 upisan obrt naziva POLJOPRIVREDNA PROIZVODNJA I USLUGE "MALNAR", u vlasništvu dužnosnika Ivice Malnara. Navedeni obrt upisan je u Registar 14. siječnja 1999.g. U Registru nije navedeno da dužnosnik obrt vodi putem poslovođe.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, upravljanje obrtom predstavlja obavljanje poslova upravljanja u poslovnom subjektu, pa bi stoga upravljanje obrtom uz istovremeno obnašanje dužnosti zamjenika gradonačelnika predstavljalo povredu članka 14. stavak 1. ZSSI-a. Stoga je Povjerenstvo u predmetnom postupku na 28. sjednici 16. studenog 2018.g. donijelo odluku da se postupak za odlučivanje o sukobu interesa protiv dužnosnika Ivice Malnara pokreće zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti te obavljanja poslova upravljanja u obrtu POLJOPRIVREDNA PROIZVODNJA I USLUGE „MALNAR“, u vlasništvu dužnosnika.

Na traženje Povjerenstva, Grad Kutjevo je 16. studenog 2018.g. dostavio očitovanje, KLASA: 002-01/18-01/04 od 15. studenog 2018.g., u kojem se navodi kako je Grad Kutjevo s obrtom POLJOPRIVREDNA PROIZVODNJA I USLUGE „MALNAR“ sklopio Ugovor o privremenom korištenju poljoprivrednog zemljišta u vlasništvu Republike Hrvatske od 9. studenog 2016.g., zatim Aneks Ugovora o privremenom korištenju poljoprivrednog zemljišta u vlasništvu RH od 26. travnja 2018.g. te Ugovor o sufinanciranju doprinosa iz plaće, KLASA: 402-08/18-01/04 od 24. kolovoza 2018.g. Navedeni ugovori dostavljeni su u prilogu očitovanja.

Uvidom u Ugovor o privremenom korištenju poljoprivrednog zemljišta u vlasništvu Republike Hrvatske od 9. studenog 2016.g. utvrđeno je da je isti sklopila Republika Hrvatska, zastupana po Nives Zemljić, v.d. ravnatelja Agencije za poljoprivredno zemljište, s jedne strane, i obrtom u vlasništvu dužnosnika s druge strane

Uvidom u Ugovor o sufinanciranju doprinosa iz plaće, KLASA: 402-08/18-01/04 od 24. kolovoza 2018.g. utvrđeno je da je isti sklopio Grad Kutjevo s jedne i obrt u vlasništvu dužnosnika s druge strane. Ugovorom se Grad Kutjevo obvezuje dati navedenom obrtu kao korisniku potpora Programa poticanja gospodarstva, Mjera 1, periodične novčane iznose namijenjene sufinanciranju doprinosa iz plaće u skladu s odredbama Ugovora.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 3. istog članka propisano je da je dužnosnik dužan u roku od 30 dana od dana stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i 2. toga članka te je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smije stupati u poslovni odnos sukladno stavcima 1. i 2. toga članka u roku od 30 dana od nastale promjene. Stavkom 5. istog članka propisano je da su pravni poslovi sklopljeni protivno odredbama stavka 1. i 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Člankom 4. stavkom 3. ZSSI-a propisano je da se poslovnim odnosom u smislu navedenog Zakona smatraju ugovori o javnoj nabavi, državne potpore i drugi oblici stjecanja sredstava od tijela javne vlasti, koncesije i ugovori javno-privatnog partnerstva, osim državnih potpora u slučaju elementarnih nepogoda.

Slijedom navedenog Povjerenstvo je utvrdilo kako dostavljeni Ugovor o sufinanciranju doprinosa iz plaće od 24. kolovoza 2018.g. upućuje na moguću povredu članka 17. stavaka 1 ZSSI-a, koja proizlazi iz stupanja Grada Kutjeva kao tijela javne vlasti u kojem dužnosnik obnaša dužnost, u poslovne odnose s poslovnim subjektom u vlasništvu dužnosnika Ivice Malnara. Stoga je Povjerenstvo odlučilo kao u točci I. izreke ove Odluke.

U postupku pred Povjerenstvom potrebno je utvrditi je li počinjena povreda članka 17. stavka 1. ZSSI-a.

Poziva se dužnosnik Ivica Malnar da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivica Malnar, elektroničkom dostavom
2. Objava na internetskoj stranici Povjerenstva
3. Pismohrana